Nasi lemak

Ang nasi lemak (Jawi :)  ay isang ulam na nagmula sa lutuing Malay na binubuo ng mabangong kanin na niluto sa gata at dahon ng pandan. Karaniwan itong matatagpuan sa Malasya, kung saan itinuturing ito bilang pambansang putahe ng kanilang lutuin. Isa rin itong katutubong pagkain sa mga kalapit na lugar na may makabuluhang populasyon ng mga etnikong Malay tulad ng Singapura at Timog Taylandiya. Sa Indonesya, matatagpuan ito sa ilang bahagi ng Sumatra, lalo na sa mga rehiyong Malay ng Riau, Kapuluang Riau at Medan. Itinuturing ito bilang mahalagang putahe sa isang tipikal na almusal ng mga Malay. Itinatampok ang nasi lemak bilang pambansang putahe sa mga brosyur panturismo at mga materyal na pang-promosyon ng Malasya.

Kasaysayan
Ibinanggit ang nasi lemak sa aklat na The Circumstances of Malay Life ("Ang Kalagayan ng Buhay Malay"), na isinulat ni Sir Richard Olof Winstedt noong 1909. Nakasalig sa kulturang Malay at lutuing Malay, "matabang kanin" ang literal na kahulugan ng pangalan nito sa wikang Malay, ngunit sa kontekstong ito, "malasa" o "makrema" ang ibig sabihin nito. Hinango ang pangalan mula sa proseso ng pagluluto kung saan ibinababad ang bigas sa kakanggata at pinapasingawan ito. Karaniwang iniluluto ang bigas sa dahon ng pandan na nagpapaiba sa lasa nito.

Kinaugaliang ibinabalot at inihahain ang nasi lemak sa mga dahon ng saging, nilalahukan ng maanghang na sarsa (sambal) at iba pang pamutat tulad ng sariwang pipino na nakahiwa, maliliit na dilis na ipinrito (ikan bilis), tinostang mani, at itlog na pinrito o nilaga. 

Kung nais pabigatan ang pagkain, maaaring ipares ang nasi lemak sa ulam na may protina tulad ng ayam goreng (pritong manok), sambal sotong (pusit lumot sa sili), maliliit na pritong isda, sigay, at rendang daging (bakang inestupado sa gata at espesya). Kabilang sa mga iba pang isinasabay rito ang kangkong, at  acar (ensalada ng maanghang na inatsarang gulay). Karaniwan, maanghang ang karamihan ng mga pamutat na ito. 

Malawakang kinakain ang nasi lemak sa Malasya at Singapura. Karaniwang inaalmusal sa dalawang bansang iyon, ibinebenta ito sa mga hokeran at tindahan sa bangketa sa Malasya at Singapura. Sa Malasya, mahahanap din ang nasi lemak sa mga magdamagang merkado o pasar malam kasabay ng mga iba pang pagkain.

Sa Indonesya, isang sa mga paboritong almusal ng mga lokal ang nasi lemak; lalo na sa Silangang Sumatra (mga lalawigan ng Kapuluang Riau, Riau at Hilagang Sumatra). 

Sa mga lalawigan ng Palembang at Jambi, isa rin ito sa mga paboritong pagkain ng mga lokal, at doon, tinatawag itong nasi gemuk, dahil sa Malay ng Palembang, magkasingkahulugan ang gemuk at lemak. Kadalasan, itong kakaibang bersiyon ay nakabalot sa dahon ng saging, diyaryo, o sa ilang kainan, nakahain sa plato. Subalit dahil sa kasikatan nito roon, may mga restorang naghahain nito tuwing tanghalian o hapunan, kaya makakain ito sa anumang oras. 

Noong 31 Enero 2019, naglabas ang Google ng Google Doodle bilang pagdiwang sa nasi lemak.

Mga sanggunian

Kategorya:Mga pambansang lutuin
Kategorya:Lutuing Malayo
Kategorya:Mga artikulong naglalaman ng Malay